Document ID: 32009D0378

KOMISSION PÄÄTÖS,
tehty 8 päivänä toukokuuta 2009,
sellaisten tiettyjen siemenperunoiden tilapäisestä kaupan pitämisestä, jotka eivät täytä neuvoston direktiivin 2002/56/EY vaatimuksia
(tiedoksiannettu numerolla K(2009) 3392)
(2009/378/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon siemenperunoiden pitämisestä kaupan 13 päivänä kesäkuuta 2002 annetun neuvoston direktiivin 2002/56/EY (1) ja erityisesti sen 22 artiklan 1 kohdan,
sekä katsoo seuraavaa:
(1)
Direktiivin 2002/56/EY liitteessä I olevan 2 kohdan c alakohdassa määrätään, että sellaisten kasvien, joilla esiintyy vakavia virustaudin oireita ensimmäisen sukupolven kasveissa, kappaleprosentti ei saa olla suurempi kuin 10. Ruotsissa saatavilla olevien, kansallisiin ympäristöoloihin soveltuvien, edellä mainitut vaatimukset täyttävien ’varmennettujen siemenperunoiden’ luokkaan kuuluvien siemenperunoiden määrä on riittämätön eikä siis täytä kyseisen jäsenvaltion tarpeita.
(2)
Siemenperunoiden kysyntää ei ole mahdollista kattaa sellaisilla muista jäsenvaltioista tai kolmansista maista tuotavilla siemenperunoilla, jotka täyttävät kaikki direktiivissä 2002/56/EY säädetyt vaatimukset.
(3)
Ruotsille olisi näin ollen annettava lupa sallia väljemmät vaatimukset täyttävien siemenperunoiden kaupan pitäminen 30 päivään kesäkuuta 2009 asti.
(4)
Lisäksi muille jäsenvaltioille, jotka voivat toimittaa Ruotsille joko jäsenvaltiossa tai kolmannessa maassa korjattuja siemenperunoita, olisi annettava lupa pitää kaupan tällaisia siemenperunoita.
(5)
Ruotsin olisi aiheellista toimia koordinoijana ja varmistaa, että tämän päätöksen nojalla sallittu siemenperunoiden kokonaismäärä ei ylitä tässä päätöksessä vahvistettua enimmäismäärää.
(6)
Tässä päätöksessä säädetyt toimenpiteet ovat maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Sallitaan tämän päätöksen liitteessä vahvistetuin edellytyksin ’varmennettujen siemenperunoiden’ luokkaan kuuluvien siemenperunoiden, jotka eivät täytä direktiivissä 2002/56/ETY vahvistettuja vaatimuksia siltä osin kuin on kyse sellaisten kasvien määrästä, joilla esiintyy vakavia virustaudin oireita ensimmäisen sukupolven kasveissa, kaupan pitäminen yhteisössä 30 päivään kesäkuuta 2009 asti, jos seuraavat ehdot täyttyvät:
a)
sellaisten kasvien määrä, joilla esiintyy vakavia virustaudin oireita ’varmennettujen siemenperunoiden’ luokkaan kuuluvien siemenperunoiden ensimmäisen sukupolven kasveissa, ei saa ylittää liitteessä asetettua prosenttiosuutta,
b)
virallisessa etiketissä on ilmoitettava niiden kasvien prosenttiosuus, joilla esiintyy virallisessa tarkastuksessa direktiivin 2002/56/EY 2 artiklan c alakohdan iv alakohdan mukaisesti todettuja vakavia virustaudin oireita ’varmennettujen siemenperunoiden’ luokkaan kuuluvien siemenperunoiden ensimmäisen sukupolven kasveissa,
c)
siemenperunat on saatettava markkinoille tämän päätöksen 2 artiklan mukaisesti.
2 artikla
Siemenperunoiden toimittajan, joka haluaa saattaa 1 artiklassa tarkoitettuja siemenperunoita markkinoille, on osoitettava lupahakemus sille jäsenvaltiolle, johon kyseinen toimittaja on sijoittautunut tai harjoittaa tuontia.
Kyseisen jäsenvaltion on annettava toimittajalle lupa saattaa siemenperunat markkinoille, paitsi jos
a)
sillä on riittävä syy epäillä, ettei toimittaja pysty saattamaan markkinoille sitä määrää siemenperunoita, jota varten se on hakenut lupaa; tai
b)
siementen, joiden kaupan pitäminen sallitaan kyseisen poikkeuksen nojalla, kokonaismäärä ylittää liitteessä vahvistetun enimmäismäärän.
3 artikla
Jäsenvaltioiden on annettava toisilleen tämän päätöksen soveltamiseksi tarvittavaa hallinnollista apua.
Koordinoivana jäsenvaltiona toimii Ruotsi, jotta voidaan varmistaa, että sallittu kokonaismäärä ei ylitä liitteessä vahvistettua enimmäismäärää.
Kun jäsenvaltio saa 2 artiklan mukaisen lupahakemuksen, sen on välittömästi ilmoitettava koordinoivalle jäsenvaltiolle määrä, jota hakemus koskee. Koordinoivan jäsenvaltion on välittömästi ilmoitettava ilmoituksen tehneelle jäsenvaltiolle, ylittyisikö enimmäismäärä, jos lupa myönnettäisiin.
4 artikla
Jäsenvaltioiden on ilmoitettava viipymättä komissiolle ja muille jäsenvaltioille määrät, joille ne ovat myöntäneet kaupan pitämistä koskevan luvan tämän päätöksen mukaisesti.
5 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä toukokuuta 2009.

Labels: 3
17
18
6